2.  ลักษณะการประกอบธุรกิจ

    1.  ความเป็นมา

  บริษัท เอส เอ็น ซี ฟอร์เมอร์ จำกัด (มหาชน) (“บริษัท”) ก่อตั้งขึ้นเมื่อเดือนมีนาคม 2537
  ด้วยทุนจดทะเบียนเริ่มแรก 1 ล้านบาท โดยกลุ่มคุณสมชัย ไทยสงวนวรกุล
  มีวัตถุประสงค์หลักเพื่อประกอบธุรกิจผลิตชิ้นส่วนเครื่องปรับอากาศประเภทชุดท่ออลูมิเนียมที่ใช้ในเครื่องปรับอากาศรถยนต์
  และท่อทองแดงที่ใช้ในเครื่องปรับอากาศภายในอาคารและคอมเพรสเซอร์ (Metal Parts and
  Pipe Assembly for Automobiles, Air Conditioners and Compressors)
  เพื่อจำหน่ายให้แก่ลูกค้าซึ่งเป็นเจ้าของสินค้าแบรนด์ต่างประเทศที่มีฐานการผลิตในประเทศไทยเป็นส่วนใหญ่
  โดยบริษัทจะเป็นผู้ผลิตสินค้า (ท่อโลหะแบบเป็นชุดในเครื่องปรับอากาศ) แทนลูกค้า
  เนื่องจากบริษัทสามารถผลิตชิ้นส่วนท่อโลหะแบบเป็นชุดได้ถูกกว่าและมีคุณภาพเทียบเท่าสินค้าที่ลูกค้าของบริษัทผลิตเอง
  ทำให้บริษัทเป็นศูนย์กลางการผลิตชิ้นส่วนท่ออลูมิเนียม และท่อทองแดงแบบเป็นชุดให้แก่ลูกค้า
  นอกจากนี้
  บริษัทได้กำหนดนโยบายที่จะไม่ดำเนินธุรกิจพึ่งพิงกับอุตสาหกรรมใดอุตสาหกรรมหนึ่งเพียงอย่างเดียว
  แต่จะมุ่งตอบสนองต่อลูกค้าใน 7 กลุ่มหลัก คือ (1) กลุ่มชิ้นส่วนเครื่องปรับอากาศภายในรถยนต์
  (2) กลุ่มชิ้นส่วนเครื่องปรับอากาศภายในอาคาร (3) กลุ่มชิ้นส่วนคอมเพรสเซอร์ (4)
  กลุ่มเครื่องถนอมอาหารแช่แข็ง (5) กลุ่มชิ้นส่วนโลหะขึ้นรูป (6) กลุ่มผลิตแม่พิมพ์
  อุปกรณ์เครื่องกลและเครื่องจักรอัตโนมัติสำหรับอุตสาหกรรมการผลิต (7)
  และกลุ่มรับจ้างผลิตเครื่องปรับอากาศภายในอาคาร (OEM)
  โดยบริษัทจะผลิตเครื่องปรับอากาศแบบครบวงจร อาทิเช่นการผลิตชิ้นส่วนต่าง ๆ
  สำหรับเครื่องปรับอากาศ อาทิเช่น ชิ้นส่วนท่อโลหะ ชิ้นส่วนโลหะขึ้นรูป ชิ้นส่วนพลาสติก

  ในช่วงเริ่มต้นของการประกอบธุรกิจ บริษัทเน้นการผลิตชิ้นส่วนโลหะย่อย ๆ
  จำหน่ายให้แก่ลูกค้าเพื่อนำไปผลิตต่อเป็นสินค้าสำเร็จรูป แต่เนื่องจากการผลิตชิ้นส่วนโลหะย่อย ๆ
  นั้น มีการแข่งขันที่รุนแรงขึ้น ดังนั้น เพื่อเป็นการได้เปรียบทางการแข่งขัน
  บริษัทจึงเน้นกลยุทธ์ที่จะสร้างมูลค่าเพิ่มให้แก่สินค้าของบริษัท
  การวิจัยและพัฒนาและเพิ่มประเภทของสินค้าในแต่ละกลุ่มชิ้นส่วนอุตสาหกรรมต่าง ๆ
  เพื่อลดผลกระทบจากการแข่งขันที่รุนแรง
  และเน้นการพัฒนาทรัพยากรบุคคลควบคู่ไปด้วยโดยการสร้างให้บริษัทให้เป็นองค์กรแห่งการเรียนรู้
  ในปี 2546 บริษัทได้ดำเนินการสร้างมูลค่าเพิ่มให้กับสินค้าโดยการนำชิ้นส่วนโลหะต่าง ๆ
  และท่อโลหะมาประกอบกันเป็นชุดและจำหน่ายต่อให้กับลูกค้า
  โดยบริษัทเป็นผู้ริเริ่มในการนำเสนอให้ลูกค้ามอบสายการผลิตท่อโลหะต่าง ๆ
  ให้บริษัทเป็นผู้ผลิตแทน เนื่องจากบริษัทสามารถผลิตสินค้าที่มีต้นทุนต่ำกว่าลูกค้าผลิตเอง
  จากการประหยัดจากขนาดของการผลิตได้ดีกว่า (Economy of Scale)
  ทำให้ลูกค้ามีต้นทุนการผลิตต่ำลงและสามารถควบคุมการผลิตดีขึ้น
  โดยมีลูกค้าที่ยกเลิกสายการผลิตท่อทองแดงในเครื่องปรับอากาศของตนเองบางส่วนและว่าจ้างบริษัทเป็นผู้ผลิตแทนได้แก่
  บริษัท ยอร์ค อินดัสเตรียล (ประเทศไทย) จำกัด (“York”) บริษัท ฟูจิตสึ เจเนอรัล
  (ประเทศไทย) จำกัด (“Fujitsu”) บริษัท มิตซูบิชิ เฮฟวี่ อิดัสทรี-มหาจักร แอร์คอนดิชั่น
  จำกัด (“MACO”) และบริษัท มิตซูบิชิ อิเล็คทริค คอนซูมเมอร์ โปรดักส์ (ประเทศไทย) จำกัด
  (“ Mitsubishi”) ทั้งนี้
  ลูกค้าส่วนใหญ่ของบริษัทเป็นเจ้าของแบรนด์เครื่องปรับอากาศต่างประเทศ
  ซึ่งใช้ประเทศไทยเป็นฐานในการผู้ผลิตสินค้าเพื่อส่งออกไปต่างประเทศ ทำให้ในปัจจุบัน
  บริษัทเป็นผู้ประกอบการผลิตท่อทองแดงแบบเป็นชุดที่ใช้ในเครื่องปรับอากาศภายในอาคารรายใหญ่ที่สุดของประเทศไทย
  โดยมีสัดส่วนการตลาดถึงร้อยละ 70
  ของมูลค่าตลาดท่อทองแดงที่ใช้ผลิตในเครื่องปรับอากาศภายในอาคารของประเทศไทย
  ในขณะที่ส่วนแบ่งการตลาดที่เหลืออีกร้อยละ 30
  เป็นของผู้ผลิตเครื่องปรับอากาศภายในอาคารที่ดำเนินการผลิตชุดท่อโลหะด้วยตนเอง

  ปัจจุบัน
  บริษัทเล็งเห็นโอกาสในการขยายธุรกิจในอนาคตจากการที่ผู้ผลิตเครื่องปรับอากาศรายใหญ่บางรายต้องการย้ายฐานการผลิตเครื่องปรับอากาศมายังประเทศไทย
  เนื่องจาก ประเทศไทยมีความพร้อมทางด้านสาธารณูปโภค แรงงานที่มีฝีมือ
  และวัฒนธรรมที่เป็นมิตรและเอื้ออารีต่อนักลงทุนต่างชาติ
  รวมทั้งการที่รัฐบาลไทยมีนโยบายส่งเสริมการลงทุนจากต่างประเทศทำให้ประเทศไทยเป็นศูนย์กลางการผลิตชิ้นส่วนในอุตสาหกรรมต่าง
  ๆ โดยบริษัทวางแผนที่จะเป็นผู้รับจ้างผลิตเครื่องปรับอากาศภายในอาคาร (OEM)
  ให้แก่เจ้าของแบรนด์ที่ต้องการย้ายฐานการผลิตมาที่ประเทศไทย
  ซึ่งบริษัทได้เริ่มเตรียมความพร้อมเพื่อเป็นผู้รับจ้างผลิตเครื่องปรับอากาศภายในอาคารตั้งแต่ปี
  2548 อาทิเช่น การขยายสายการผลิตในชิ้นส่วนโลหะขึ้นรูปสำหรับเครื่องใช้ไฟฟ้า
  การร่วมทุนกับพันธมิตรต่างประเทศเพื่อจัดตั้งสายการผลิตแม่พิมพ์
  และผลิตอุปกรณ์เครื่องกลและเครื่องจักรอัตโนมัติในสายการผลิต
  และได้เริ่มดำเนินการรับจ้างผลิตเครื่องปรับอากาศให้แก่ WestAir, LG และ Season
  ตั้งแต่ต้นปี 2550 เป็นต้นมา

  พัฒนาการที่สำคัญของบริษัทและบริษัทย่อยในช่วง 5 ปี ที่ผ่านมา

  ปี 2545- 2547 บริษัทได้มีการปรับโครงสร้างกลุ่มบริษัท โดยการย้ายสถานประกอบการจำนวน
  2 สาขา และย้ายสายการผลิตทั้งหมดซึ่งตั้งอยู่บริเวณใกล้เคียงสำนักงานใหญ่
  มาอยู่ที่สำนักงานใหญ่ตามที่อยู่ปัจจุบัน
  เพื่อเพิ่มประสิทธิภาพในการบริหารจัดการและประหยัดค่าใช้จ่าย

  ม.ค. 2547 บริษัทลงทุนในบริษัท เอส เอ็น ซี แอร์-คอนด์ จำกัด (“แอร์-คอนด์”)
  โดยถือหุ้นร้อยละ 99.99 โดยมีทุนจดทะเบียนชำระแล้วเริ่มต้น 2.00 ล้านบาท
  และเปิดดำเนินการผลิตเชิงพาณิชย์เมื่อวันที่ 25 มกราคม 2547
  เพื่อผลิตชิ้นส่วนแบบชุดสำหรับเครื่องปรับอากาศภายในอาคารและจำหน่ายให้แก่ลูกค้าที่ตั้งอยู่ในเขตอุตสาหกรรมการส่งออก
  (EPZ) แหลมฉบัง
  โดยลูกค้าที่มอบสายการผลิตชิ้นส่วนท่อโลหะสำหรับเครื่องปรับอากาศของตนเองบางส่วนหรือทั้งหมดให้บริษัทเป็นผู้ผลิตแทน
  ทั้งนี้ ลูกค้าของบริษัท
  แอร์-คอนด์ทั้งหมดเป็นผู้ผลิตเครื่องปรับอากาศเพื่อการส่งออกไปยังต่างประเทศ เช่น York,
  Fujitsu และ MACO

  มิ.ย. 2547 บริษัทจัดตั้งบริษัท เอส เอ็น ซี คอมพ์พาร์ท จำกัด (“คอมพ์พาร์ท”)
  โดยบริษัทเป็นผู้ถือหุ้นร้อยละ 99.99 ของทุนจดทะเบียนเริ่มแรกจำนวน 5.00 ล้านบาท
  เพื่อดำเนินธุรกิจผลิตชิ้นส่วนโลหะสำหรับคอมเพรสเซอร์โดยรับโอนสายการผลิตทั้งหมดจากบริษัท

  ก.ค. 2547 จัดตั้งบริษัท เอส เอ็น ซี คูลลิ่ง ซัพพลาย จำกัด (“คูลลิ่ง”)
  โดยบริษัทเป็นผู้ถือหุ้นร้อยละ 99.99 ของทุนจดทะเบียนจำนวน 10.00 ล้านบาท
  เพื่อจำหน่ายชิ้นส่วนเครื่องปรับอากาศแบบเป็นชุดให้แก่ผู้ผลิตเครื่องปรับอากาศรายใหญ่ของโลกเพียงรายเดียว
  คือ Mitsubishi Electric Consumer Products (Thailand) Co., Ltd

  ก.ย. 2547 ลงนามในสัญญาร่วมลงทุนกับ Pyongsan Corporation เพื่อจัดตั้งบริษัท เอส
  เอ็น ซี ไพยองซาน อีโวลูชั่น จำกัด (“SPEC”) โดยมีทุนจดทะเบียนเริ่มต้น 8.00 ล้านบาท
  และมีสัดส่วนการถือหุ้นระหว่างไทย ร้อยละ 51.00 และเกาหลี ร้อยละ 49.00
  เพื่อผลิตและจำหน่ายชิ้นส่วนแบบเป็นชุดให้แก่ผู้ผลิตเครื่องปรับอากาศภายในรถยนต์
  และเครื่องปรับอากาศภายในอาคารสำหรับสินค้าสัญชาติเกาหลีที่มีฐานประกอบการผลิตในประเทศไทย

  ต.ค. 2547 บริษัทเข้าจดทะเบียนในตลาดหลักทรัพย์แห่งประเทศไทย
  โดยดำเนินการเสนอขายหุ้นสามัญเพิ่มทุนจำนวน 60.00 ล้านหุ้น
  เป็นผลให้บริษัทมีทุนจดทะเบียนชำระแล้ว 200.00 ล้านบาท

  พ.ค. 2548 บริษัทขยายกิจการไปสู่ธุรกิจโลหะขึ้นรูป โดย SPEC ได้ซื้อสินทรัพย์ได้แก่ ที่ดิน
  อาคารและเครื่องจักรสายการผลิตโลหะขึ้นรูปจากบริษัท สยาม อิเล็คทริคอล แมนูแฟกเจอเรอร์
  จำกัด บริษัท สยาม แอลบีซี จำกัด และบริษัท สยาม อินดัสตรี แอนด์ เมทอล เวิรค์ จำกัด
  ซึ่งเป็นบุคคลที่ไม่เกี่ยวข้องกับบริษัท โดยซื้อสินทรัพย์ในราคา 131.40 ล้านบาท
  จากมูลค่าราคาประเมินจำนวน 193.30 ล้านบาท
  ซึ่งราคาประเมินดังกล่าวประเมินโดยผู้ประเมินอิสระที่ได้รับความเห็นชอบจากสำนักงาน
  คณะกรรมการ ก.ล.ต.ได้แก่ บริษัท โปรสเปค แอพเพรซัล จำกัด

  ก.ค. 2548 SPEC เพิ่มทุนจดทะเบียนชำระแล้วเป็น 80.00 ล้านบาท โดยบริษัทถือหุ้นร้อยละ
  51.00

  ธ.ค. 2548 บริษัท คอมพ์พาร์ท ได้โอนย้ายสายการผลิตชิ้นส่วนโลหะคอมเพรสเซอร์
  ไปดำเนินการผลิตและจำหน่ายภายใต้บริษัท แอร์-คอนด์ ซึ่งมีสถานที่ตั้ง จ ระยอง
  เพื่อการให้บริการที่รวดเร็วขึ้นสำหรับลูกค้าในเขตจังหวัดระยอง ชลบุรี ตลอดจนพื้นที่ใกล้เคียง
  เนื่องจากลูกค้าส่วนใหญ่ของบริษัท คอมพ์พาร์ท มีโรงงานตั้งอยู่ในเขตจังหวัดชลบุรีโดยบริษัท
  คอมพ์พาร์ท ได้หยุดการดำเนินงานตั้งแต่นั้นเป็นต้นมา

  มี.ค. 2549 จัดตั้งบริษัท เฟรชเทค เมนูแฟกเจอริ่ง จำกัด (“เฟรชเทค”)
  โดยบริษัทถือสัดส่วนร้อยละ 99.99 ของทุนจดทะเบียนเริ่มต้นจำนวน 10.00 ล้านบาท
  ซึ่งบริษัทเพื่อดำเนินธุรกิจผลิตเครื่องแช่แข็งถนอมอาหาร (Freezer)

  เม.ย. 2549 บริษัทได้มีการปรับโครงสร้างธุรกิจของ SPEC
  เพื่อประโยชน์ในเสริมสร้างประสิทธิภาพในการดำเนินงานและบริหารงาน
  โดยโอนสายการผลิตและจำหน่ายชิ้นส่วนแบบเป็นชุดให้แก่ผู้ผลิตเครื่องปรับอากาศภายในรถยนต์ไปรวมกันที่บริษัท
  โดยให้ SPEC เป็นผู้ผลิตชิ้นส่วนแผ่นโลหะขึ้นรูปเป็นหลัก ทั้งนี้ ตามแผนการปรับโครงสร้างธุรกิจ
  ทำให้บริษัทได้ปรับโครงสร้างผู้ถือหุ้นของ SPEC
  เพื่อให้สอดคล้องกับการโอนย้ายสายการผลิตเครื่องปรับอากาศภายในรถยนต์ดังกล่าว เนื่องจาก
  Pyongsan Corporation ซึ่งเป็นผู้ถือหุ้นของ SPEC
  นั้นเป็นผู้เชี่ยวชาญด้านอุตสาหกรรมชิ้นส่วนเครื่องปรับ
  อากาศภายในรถยนต์อันดับสองของประเทศเกาหลี เป็นผลให้บริษัทได้ออกหุ้นเพิ่มทุนจำนวน 1.40
  ล้านหุ้นเพื่อเสนอขายให้แก่นักลงทุนเฉพาะเจาะจง คือ Pyongsan Corporation
  โดยแลกกับหุ้นของ SPEC ที่ Pyongsan Corporation ถืออยู่สัดส่วนร้อยละ 49.00 จำนวน
  73.50 ล้านหุ้น เป็นผลให้บริษัทถือหุ้นใน SPEC ร้อยละ 99.99

  มิ.ย. 2549 SPEC เพิ่มทุนจดทะเบียนชำระแล้วจำนวน 70.00 ล้านบาท
  เป็นผลให้มีทุนจดทะเบียนชำระแล้วจำนวน 150.00 ล้านบาท

  มิ.ย. 2549 จัดตั้งบริษัท เอส เอ็น ซี เฟ็งซิง โมลด์แอนด์ดาย จำกัด (“โมลด์แอนด์ดาย”)
  โดยเป็นบริษัทร่วมทุนกับพันธมิตรจากประเทศจีน คือ บริษัท กวางเจา เฟ็งซิง ดาย แอนด์ โมลด์
  จำกัด ซึ่งเป็นผู้เชี่ยวชาญในการผลิตแม่พิมพ์ โดยมีทุนจดทะเบียนเริ่มต้นจำนวน 10.00 ล้านบาท
  และมีสัดส่วนการถือหุ้นระหว่างไทย ร้อยละ 90.00 และจีน ร้อยละ 10.00
  เพื่อประกอบธุรกิจรับจ้างซ่อมและผลิตแม่พิมพ์
  โดยมีวัตถุประสงค์หลักเพื่อรองรับธุรกิจขึ้นรูปโลหะแผ่นและธุรกิจของกลุ่มบริษัท

  ก.ย. 2549 บริษัท แอร์-คอนด์
  หยุดดำเนินงานและได้โอนย้ายสายการผลิตชิ้นส่วนเครื่องปรับอากาศแบบชุด
  และสายการผลิตชิ้นส่วนโลหะคอมเพรสเซอร์ไปอยู่ภายใต้ SPEC
  เพื่อประโยชน์ในการบริหารจัดการ
  และสามารถสนับสนุนการดำเนินงานรับจ้างผลิตเครื่องปรับอากาศของ SPEC ในอนาคต

  ก.ย. 2549 บริษัท คูลลิ่ง
  ได้หยุดดำเนินงานและโอนย้ายสายการผลิตชิ้นส่วนแบบเป็นชุดสำหรับเครื่องปรับอากาศภายในอาคารที่ผลิตเพื่อจำหน่ายแก่ลูกค้าเพียงรายเดียวคือ
  Mitsubishi Electric Consumer Products (Thailand) Co., Ltd
  ไปอยู่ภายใต้การดำเนินงานของบริษัท
  เพื่อการบริหารจัดการที่ได้ประสิทธิภาพและเพื่อประหยัดค่าใช้จ่ายในการบริหารจัดการด้านต่าง ๆ
  เช่นการใช้ทรัพยากรบุคคลร่วมกัน

  พ.ย. 2549 จัดตั้งบริษัทร่วมทุน คือ บริษัท เอส เอ็น ซี ซังวู จำกัด (“ซังวู”)
  ซึ่งเป็นบริษัทที่ร่วมทุนระหว่าง SPEC และ บริษัท ซังวู คาร์ตรอน จำกัด จากประเทศเกาหลี
  ในสัดส่วนการถือหุ้นระหว่าง ไทยและ เกาหลี ร้อยละ 40.00 และร้อยละ 60.00
  โดยมีทุนจดทะเบียนจำนวน 10.00 ล้านบาท
  เพื่อประกอบธุรกิจหลักในการผลิตอุปกรณ์เครื่องกลและเครื่องจักรอัตโนมัติ
  สำหรับใช้ในอุตสาหกรรมการผลิตชิ้นส่วนอุปกรณ์เครื่องใช้ไฟฟ้าทุกชนิด เครื่องปรับอากาศ
  อุปกรณ์รถยนต์
  โดยมีวัตถุประสงค์หลักเพื่อสนับสนุนสายการผลิตชิ้นส่วนเครื่องปรับอากาศของกลุ่มบริษัท

  ม.ค.2550 SPEC เริ่มดำเนินการรับจ้างผลิตเครื่องปรับอากาศภายในอาคาร (OEM)
  โดยได้ดำเนินงานผลิตให้ลูกค้าเจ้าของแบรนด์ต่างประเทศ

  พ.ค. 2550 บริษัทซื้อหุ้นสามัญของบริษัท เอส เอ็น ซี เฟ็งซิงโมลด์แอนด์ดาย จำกัด ร้อยละ
  10.00 จากบริษัท กวางเจา เฟ็งซิง ดาย แอนด์ โมลด์ จำกัด ในราคาตามมูลค่าหุ้นละ 10
  บาท (ราคาพาร์มูลค่าหุ้นละ 10 บาท) โดยชำระเป็นเงินสดจำนวน 1 ล้านบาท
  เป็นผลให้บริษัทมีสัดส่วนการถือหุ้นร้อยละ 99.99 ของบริษัท เอส เอ็น ซี เฟ็งซิงโมลด์แอนด์ดาย
  จำกัด เพื่อความคล่องตัวให้การบริหารงานและการจัดการมีประสิทธิภาพมากยิ่งขึ้น
  เนื่องจากบริษัท กวางเจา เฟ็งซิง ดาย แอนด์ โมลด์ จำกัด
  ซึ่งเป็นผู้ร่วมทุนจากประเทศจีนเปลี่ยนนโยบายการดำเนินธุรกิจ จากผู้ร่วมลงทุนเป็นคู่ค้าแทน

  มิ.ย. 2550 SPEC เพิ่มทุนจดทะเบียนชำระแล้วจำนวน 70.00 ล้านบาท
  รวมมีทุนจดทะเบียนชำระแล้วทั้งสิ้น 220.00 ล้านบาท
  เพื่อใช้ในการขยายกิจการสายการผลิตชิ้นส่วนเครื่องปรับอากาศ
  และสายรับจ้างผลิตเครื่องปรับอากาศ

  ก.ค. 2550 บริษัท ซังวู เพิ่มทุนจดทะเบียนชำระแล้วเป็น 30.00 ล้านบาท

  ก.ย. 2550 บริษัทซื้อสินทรัพย์ได้แก่
  อาคารและเครื่องจักรสายการผลิตเครื่องปรับอากาศภายในอาคารจากบริษัท ยอร์ค อินดัสเตรียล
  (ประเทศไทย) จำกัด (“ยอร์ค”) จำนวน 180 ล้านบาท โดยสินทรัพย์ดังกล่าวมีมูลค่าทางบัญชี
  ณ 31 มีนาคม 2550 จำนวน 212 ล้านบาท ซึ่งตั้งอยู่ในเขตอุตสาหกรรมการส่งออก (EPZ)
  นิคมอุตสาหกรรมแหลมฉบัง
  เพื่อรองรับการย้ายฐานการผลิตของเจ้าของแบรนด์ต่างประเทศมาที่ประเทศไทยเพื่อให้ประเทศไทยเป็นฐานการผลิตเครื่องปรับอากาศเพื่อการส่งออกเพิ่มขึ้น
  ในปัจจุบัน บริษัทได้รับคำสั่งให้ผลิตเครื่องปรับอากาศภายในอาคาร (OEM) ให้แก่
  เจ้าของแบรนด์ต่างประเทศโดยเป็นการผลิตเครื่องปรับอากาศเพื่อการส่งออกไปยังต่างประเทศทั้งหมด

  ก.ย. 2550 บริษัท เอส เอ็น ซี ฟอร์เมอร์ จำกัด(มหาชน) ได้ตกลงลงนามสัญญาร่วมลงทุน
  MOU กับ บริษัท แซนเทค จำกัด พันธมิตรจากประเทศญี่ปุ่น
  ตามแผนที่กำหนดไว้ทุนจดทะเบียนเป็นหุ้นสามัญจำนวน 20 ล้านหุ้น มูลค่าที่ตราไว้หุ้นละ 1 บาท
  คิดเป็นจำนวนเงินทั้งสิ้น 20 ล้านบาท ซึ่งอัตราส่วนการถือครองหุ้นคือ บริษัท เอส เอ็น ซี
  ฟอร์เมอร์ จำกัด (มหาชน) ร้อยละ 80 และบริษัท แซนเทค จำกัด ร้อยละ 20
  เพื่อดำเนินธุรกิจออกแบบและสร้างแม่พิมพ์สำหรับชิ้นส่วนสำหรับอุปกรณ์อิเล็คทรอนิกส์
  ชิ้นส่วนยานพาหนะ และชิ้นส่วนเครื่องจักรกล เพื่อสนับสนุนธุรกิจของกลุ่มบริษัท

  ต.ค. 2550 ตามที่ประชุมวิสามัญผู้ถือหุ้นครั้งที่ 1 ปี 2550 ในวันที่ 9 ตุลาคม 2550
  ได้มีมติให้เพิ่มทุนจดทะเบียนจำนวน 100.00 ล้านบาท โดยแบ่งเป็นหุ้นสามัญจำนวน 100.00
  ล้านหุ้น มูลค่าที่ตราไว้หุ้นละ 1.00 บาท เพื่อเสนอขายต่อประชาชน
  เป็นผลให้บริษัทมีทุนจดทะเบียนเพิ่มขึ้นจาก 201.40 ล้านบาท เป็น 301.40 ล้านบาท

  ธ.ค. 2550 บริษัทดำเนินการจดทะเบียนเปลี่ยนแปลงทุนชำระแล้วของบริษัท (เพิ่มทุนตามมาตรา
  138 แห่งพระราชบัญญัติบริษัทมหาชน จำกัด พ.ศ. 2535) ต่อนายทะเบียนบริษัทมหาชน
  กรมพัฒนาธุรกิจการค้า กระทรวงพาณิชย์

2.  ภาพรวมการประกอบธุรกิจของกลุ่มบริษัท

  ปัจจุบัน บริษัทมีการถือหุ้นในบริษัทย่อยจำนวน 7 แห่ง (โดยแบ่งเป็น บริษัทย่อยที่เปิดดำเนินงาน
  3 แห่ง บริษัทที่ยังไม่ได้เปิดดำเนินงาน 1 แห่งและบริษัทย่อยที่หยุดดำเนินงานจำนวน 3 แห่ง)
  เและบริษัทร่วมทุนจำนวน 1 แห่ง (“กลุ่มบริษัท”) โดยมีรายละเอียดของกลุ่มบริษัทดังนี้

  []

  บริษัทได้วางเป้าหมายในการขยายธุรกิจไปสู่ธุรกิจที่เกี่ยวเนื่องกับเครื่องปรับอากาศ
  โดยกลุ่มบริษัท เอส เอ็น ซี ฟอร์เมอร์ จำกัด (มหาชน) ประกอบด้วย บริษัท เอส เอ็น ซี
  ฟอร์เมอร์ จำกัด (มหาชน) ผู้ผลิตชิ้นส่วนเครื่องปรับอากาศภายในรถยนต์
  ผู้ผลิตชิ้นส่วนเครื่องปรับอากาศ
  สำหรับกลุ่มลูกค้าเจ้าของแบรนด์ที่มีโรงงานผลิตอยู่บริเวณจังหวัดสมุทรปราการ อยุธยา
  และนิคมอุตสาหกรรมอมตะเป็นหลัก และรับจ้างผลิตเครื่องปรับอากาศภายในอาคาร (OEM)
  ซึ่งเน้นกลุ่มลูกค้าที่ต้องการส่งออกเครื่องปรับอากาศภายในอาคารไปจำหน่ายต่างประเทศ
  โดยมีโรงงานรับจ้างผลิตเครื่องปรับอากาศของบริษัทตั้งอยู่ในเขตส่งเสริมการส่งออก (EPZ)
  ในนิคมอุตสาหกรรมแหลมฉบัง จังหวัดชลบุรี และบริษัทมีบริษัทย่อยที่เปิดดำเนินงานจำนวน 3
  บริษัท ดังนี้

1)  บริษัท เอส เอ็น ซี ไพยองซาน อีโวลูชั่น จำกัด (“SPEC”)
    เริ่มก่อตั้งครั้งแรกเมื่อเดือนกันยายน ปี 2547 โดยการร่วมทุนระหว่างบริษัทเอส เอ็น ซี
    ฟอร์เมอร์ จำกัด (มหาชน) (“บริษัท”) และบริษัท ไพยองซาน คอร์ปอเรชั่น จำกัด
    ในสัดส่วนร้อยละ51:49 ตามลำดับ
    โดยมีจุดประสงค์เพื่อผลิตชิ้นส่วนเครื่องปรับอากาศภายในอาคาร ชิ้นส่วนคอมเพรสเซอร์
    และชิ้นส่วนโลหะสำหรับเครื่องใช้ไฟฟ้า เพื่อตอบสนองลูกค้าที่อยู่ในจังหวัดชลบุรีและระยอง
    ต่อมาในเดือน ธันวาคม ปี 2548 บริษัทได้มีการเพิ่มทุนและเพิ่มสัดส่วนการถือครอง SPEC
    ในสัดส่วนร้อยละ 99.99 และในปี 2550 SPEC
    ยังรับจ้างผลิตเครื่องปรับอากาศภายในอาคาร (OEM)
    โดยเน้นกลุ่มลูกค้าที่ต้องการจำหน่ายเครื่องปรับอากาศภายในประเทศเป็นหลัก อาทิเช่น
    ESPI-TECH, NORDYNE, WIND INDUSTRIES INC, TONON, EMMETI ทั้งนี้ SPEC
    ได้ดำเนินงานมาแล้ว 3 ปี โดยได้รับสิทธิประโยชน์ทางภาษี BOI สำหรับธุรกิจประเภทต่าง ๆ
    ตั้งแต่ปี 2548 (รายละเอียด BOI ของ SPEC ตามตารางในส่วนที่ 2 ข้อ 3
    การประกอบธุรกิจของแต่ละสายผลิตภัณฑ์)

2)  บริษัท เฟรชเทค เมนูแฟกเจอริ่ง จำกัด (“เฟรชเทค”) เริ่มก่อตั้งครั้งแรกเมื่อ 1 มีนาคม
    2549 โดยบริษัทเป็นผู้ก่อตั้งแต่เพียงผู้เดียว
    โดยมีจุดประสงค์เพื่อผลิตเครื่องถนอมอาหารแช่แข็งเพื่อใช้ในประเทศและนอกประเทศ
    อย่างไรก็ดี ในปัจจุบัน บริษัทเฟรชเทคผลิตเครื่องถนอมอาหารแช่แข็งเพื่อส่งออกอย่างเดียว
    เนื่องจากความต้องการในประเทศนั้นมีน้อย ทั้งนี้ บริษัทเฟรชเทคได้ดำเนินงานมาแล้ว 2 ปี
    และได้รับสิทธิประโยชน์ทางด้านภาษี BOI ตั้งแต่ปี 2549 (รายละเอียด BOI
    ของบริษัทเฟรชเทค ตามตารางในส่วนที่ 2 ข้อ 3 การประกอบธุรกิจของแต่ละสายผลิตภัณฑ์)

3)  บริษัท เอส เอ็น ซี เฟ็งซิง โมลด์แอนด์ดาย จำกัด (“โมลด์แอนด์ดาย”)
    เริ่มก่อตั้งครั้งแรกเมื่อวันที่ 30 มิถุนายน 2549
    บริษัทโมลด์แอนด์ดายเป็นบริษัทร่วมทุนระหว่างบริษัทและพันธมิตรจากประเทศจีน
    เพื่อดำเนินธุรกิจรับจ้างซ่อมและผลิตแม่พิมพ์เพื่ออุตสาหกรรมการผลิตเครื่องจักรและเครื่องกลอัตโนมัติ
    โดยได้รับสิทธิประโยชน์ทางภาษี BOI ตั้งแต่ปี 2550 อย่างไรก็ดี
    เนื่องจากทางบริษัทต้องการที่จะขยายธรุกิจเพิ่มเติมเพื่อรองรับการขยายตัวของกลุ่มธุรกิจโลหะขึ้นรูปแต่พันธมิตรจากประเทศจีนต้องการที่จะชะลอแผนการขยายธุรกิจไว้
    ดังนั้น เมื่อวันที่ 27 กันยายน 2550 บริษัทจึงตัดสินใจลงนามใน MOU
    ร่วมทุนกับพันธมิตรประเทศญี่ปุ่น
    ซึ่งในขณะนี้อยู่ระหว่างกระบวนการกำหนดเงื่อนไขต่างๆทางการค้า (รายละเอียด BOI
    ของบริษัทโมลด์แอนด์ดาย ตามตารางในส่วนที่ 2 ข้อ 3
    การประกอบธุรกิจของแต่ละสายผลิตภัณฑ์)

นอกจากนี้ บริษัทมีบริษัทย่อยที่ยังไม่ได้เปิดดำเนินงานจำนวน 1 บริษัท คือ

4)  บริษัท เอส เอ เอส อินโนเวชั่น จำกัด(“อินโนเวชั่น”) ได้เริ่มก่อตั้งเมื่อ16 กรกฎาคม
    2542 จุดประสงค์ในการก่อตั้งเพื่อรองรับต่อโครงการพัฒนาอสังหาริมทรัพย์
    หรือโครงการสี่เหลี่ยมเศรษฐกิจระหว่างประเทศไทย จีน ลาว และพม่า
    โดยอาจจะเป็นศูนย์กลางในการขยายธุรกิจด้านต่าง ๆ ไปสู่ประเทศจีนตอนใต้ อย่างไรก็ตาม
    ในปัจจุบัน บริษัท เอส เอ เอส
    ยังไม่มีรายได้จากการประกอบธุรกิจและบริษัทยังไม่มีแผนงานการดำเนินธุรกิจแต่อย่างใด

  ในขณะเดียวกัน บริษัทมีบริษัทร่วม 1 บริษัท คือ

1)  บริษัท เอส เอ็น ซี ซังวู จำกัด (“ซังวู”) ได้เริ่มก่อตั้งเมื่อวันที่ 3 พฤศจิกายน 2549
    โดยเป็นบริษัทร่วมทุนระหว่าง SPEC และพันธมิตรชาวจากประเทศเกาหลี
    เพื่อดำเนินการรับซ่อมและผลิตเครื่องจักรและเครื่องกลอัตโนมัติเพื่อสนับสนุนสายการผลิตชิ้นส่วนเครื่องปรับอากาศของกลุ่มบริษัท
    ทั้งนี้ บริษัทซังวูได้ดำเนินงานมาแล้ว 1 ปี และได้รับสิทธิประโยชน์ทางภาษี BOI ตั้งแต่ปี
    2550 (รายละเอียด BOI ของบริษัทซังวู ตามตารางในส่วนที่ 2 ข้อ 3
    การประกอบธุรกิจของแต่ละสายผลิตภัณฑ์)

  อย่างไรก็ตาม บริษัทมีบริษัทย่อยที่หยุดดำเนินงานและโอนย้ายสายการผลิตมาที่บริษัท และ/หรือ
  SPEC จำนวน 3 บริษัท ดังนี้

1)  บริษัท เอส เอ็น ซี คอมพ์พาร์ท จำกัด (“คอมพ์พาร์ท”) ได้เริ่มก่อตั้งเมื่อ 28 กรกฎาคม
    2547 เพื่อดำเนินการผลิตชิ้นส่วนโลหะคอมเพรสเซอร์ โดยแยกสายการผลิตนี้ออกมาจาก
    บริษัท เอส เอ็น ซี ฟอร์เมอร์ จำกัด
    เพื่อให้เกิดการบริหารงานแบบแยกอิสระและมุ่งหวังให้ผู้บริหารของบริษัทคอมพ์พาร์ทสามารถควบคุมการผลิตได้ดีกว่า
    ดูแลอย่างทั่งถึงมากกว่า โดยเฉพาะในจุดเล็กๆน้อยๆที่ผู้บริหารองค์กรขนาดใหญ่มองข้ามไป
    หรือไม่สามารถดูแลได้อย่างทั่วถึง ซึ่งก็ได้ผลดี อย่างไรก็ดี ในปี 2548
    บริษัทคอมพ์พาร์ทจึงมีมติปรับกลยุทธ์ให้โอนสายการผลิตชิ้นส่วนโลหะคอมเพรสเซอร์
    ไปรวมอยู่ภายใต้บริษัท เอส เอ็น ซี แอร์-คอนด์ จำกัด (“แอร์-คอนด์”)
    เพื่อให้เกิดเป็นศูนย์การผลิตชิ้นส่วนเครื่องปรับอากาศแบบครบวงจร
    และประกอบกับที่ตั้งเดิมของบริษัทคอมพ์พาร์ทนั้นอยู่ที่จังหวัดสมุทรปราการ
    แต่มีลูกค้าส่วนใหญ่อยู่ในเขตพื้นที่จังหวัดระยองและชลบุรี
    การย้ายสถานที่ตั้งจึงเพิ่มการให้บริการที่รวดเร็วขึ้นสำหรับลูกค้าในเขตจังหวัดระยอง ชลบุรี
    ตลอดจนพื้นที่ใกล้เคียง เป็นการลดต้นทุนในการขนส่งให้กับบริษัทและ
    บริษัทคอมพ์พาร์ทซึ่งได้ดำเนินการมาเพียง 1 ปี 3 เดือนจึงได้หยุดดำเนินงานลง

2)  บริษัท เอส เอ็น ซี แอร์-คอนด์ จำกัด (“แอร์-คอนด์”) ได้ก่อตั้งเมื่อเดือน พฤศจิกายน ปี
    2545 เพื่อดำเนินการผลิตชิ้นส่วนเครื่องปรับอากาศที่ทำจากท่อทองแดงแบบเป็นชุด
    โดยเช่าโรงงานอยู่ในนิคมอุตสาหกรรมแหลมฉบัง จังหวัดชลบุรี ในพื้นที่เดียวกับลูกค้ารายใหญ่
    2 ราย คือ ฟูจิตซึ และ ยอร์ค
    เพื่อให้เกิดการส่งมอบสินค้าที่รวดเร็วและการให้บริการอย่างใกล้ชิด หลังจากนั้นในปี 2548
    บริษัท เอส เอ็น ซี ไพยองซาน อีโวลูชั่น จำกัด (“SPEC”) บริษัทย่อยอีกแห่งหนึ่งได้ซื้อที่ดิน
    อาคารสำนักงาน และโรงงานจำนวน 12 หลัง
    ซึ่งเพียงพอสำหรับการสร้างศูนย์การผลิตชิ้นส่วนเครื่องปรับอากาศแบบครบวงจร ดังนั้นในปี
    2549 บริษัทจึงมีมติให้โอนสายการผลิตชิ้นส่วนเครื่องปรับอากาศแบบชุด
    ของบริษัทแอร์-คอนด์ไปรวมอยู่ภายใต้ SPEC
    เพื่อให้เกิดเป็นศูนย์การผลิตชิ้นส่วนเครื่องปรับอากาศแบบครบวงจร ทั้งโลหะแผ่นขึ้นรูป
    โรงพ่นสี ชุดชิ้นส่วนท่อทองแดง และ ชิ้นส่วนคอมเพรสเซอร์
    รวมถึงเพื่อรองรับการรับจ้างผลิตและประกอบเครื่องปรับอากาศของ SPECในอนาคต
    และด้วยสถานที่ตั้งในพื้นที่เดียวกันกับ SPEC บริษัทจึงเห็นควรให้ใช้ชื่อเรียกเดียวกัน คือ SPEC
    เพื่อไม่ให้ลูกค้าเกิดความสับสน แอร์-คอนด์ซึ่งดำเนินงานมา 4 ปีก็ได้หยุดดำเนินงานลง

3)  บริษัท เอส เอ็น ซี คูลลิ่ง ซัพพลาย จำกัด (“คูลลิ่ง”) ได้เริ่มก่อตั้งเมื่อ 28 กรกฎาคม
    2547
    เพื่อดำเนินงานสายการผลิตชิ้นส่วนแบบเป็นชุดสำหรับเครื่องปรับอากาศภายในอาคารที่ผลิตเพื่อจำหน่ายแก่ลูกค้าเพียงรายเดียวคือ
    Mitsubishi Electric Consumers Product (Thailand) Co., Ltd.
    และด้วยเหตุผลคล้ายกันกับการจัดตั้งคอมพ์พาร์ท คือ เพื่อให้เกิดการบริหารงานแบบแยกอิสระ
    โดยมุ่งหวังให้ผู้บริหารของบริษัทคูลลิ่งสามารถควบคุมการผลิตและควบคุมค่าใช้จ่ายได้ดีกว่า
    ดูแลอย่างทั่งถึงมากกว่า โดยเฉพาะในจุดเล็กๆน้อยๆที่ผู้บริหารองค์กรขนาดใหญ่มองข้ามไป
    หรือไม่สามารถดูแลได้อย่างทั่วถึงได้ อย่างไรก็ดี
    บริษัทพบว่าการผลิตให้เพียงลูกค้าเพียงรายเดียว
    ส่งผลให้รายได้ไม่คุ้มกับค่าใช้จ่ายในการบริหาร และเพื่อเป็นการประหยัดค่าใช้จ่ายดังกล่าว
    ในวันที่ 1 ตุลาคม 2548 สายการผลิตของบริษัทคูลลิ่งได้โอนไปอยู่ภายใต้การดำเนินงานของ
    บริษัท เอส เอ็น ซี ฟอร์เมอร์ จำกัด (มหาชน)
    ทำให้การดำเนินงานภายใต้ชื่อคูลลิ่งเป็นระยะเวลา 9 เดือน ได้หยุดดำเนินการลง

  โดยในปัจจุบัน บริษัทยังไม่มีนโยบายในการปิดบริษัทย่อยทั้งสาม
  โดยยังคงเก็บไว้เผื่อว่าต้องการนำชื่อบริษัทไปใช้ในการดำเนินธุรกิจใหม่ ๆ ตามความเหมาะสม

  ทั้งนี้ บริษัทมีนโยบายที่จะไม่พึ่งพิงกับอุตสาหกรรมใดอุตสาหกรรมหนึ่งเพียงอย่างเดียว
  โดยมีลักษณะของการดำเนินธุรกิจที่สำคัญคือ

-   กลุ่มบริษัทเป็นผู้เชี่ยวชาญในการผลิตชิ้นส่วนท่อโลหะแบบเป็นชุด
    และรับจ้างผลิตเครื่องปรับอากาศภายในอาคาร
    โดยมีจุดมุ่งหมายในการเป็นผู้ผลิตแทนเจ้าของแบรนด์ต่างประเทศ
    ทำให้ลูกค้ามีประสิทธิภาพในการลดต้นทุนผลิต
    โดยบริษัทจะรับช่วงกระบวนการผลิตชิ้นส่วนอะไหล่ต่าง ๆ
    และรับจ้างผลิตเครื่องปรับอากาศสำหรับผู้ผลิตผลิตภัณฑ์เครื่องปรับอากาศระดับโลก
    ในต้นทุนที่ถูกกว่า

  และมีประสิทธิภาพที่สูงกว่า (A super store which providing total manufacturing
  solutions to supplement leading makers’ cost cutting requirement)

-   กลุ่มบริษัทได้วางรากฐานการบริหารงานในรูปแบบของหน่วยธุรกิจหรือหน่วยงานย่อยในแต่ละสายการผลิตในรูปของ
    Cost and Profit Center
    เพื่อมุ่งเน้นส่งเสริมให้ทุกหน่วยงานในองค์กรมุ่งพัฒนาไปสู่การทำงานที่มีประสิทธิภาพและประสิทธิผลสูงสุด
    โดยบริษัทได้เสริมสร้างและปลูกฝังความเป็นเจ้าของภายใต้การดำเนินงานของโครงการ
    Mini MD ซึ่งพนักงานในกลุ่มย่อย ๆ ดังกล่าวจะทำงานในลักษณะคล้ายเถ้าแก่น้อย คือ
    พนักงานเป็นผู้ตัดสินใจดำเนินงานผลิตในสายการผลิตย่อย ๆ ที่ตนเองดูแลอยู่
    โดยเริ่มตั้งแต่การวางแผนงานผลิต การติดต่อหาคำสั่งซื้อจากลูกค้า
    การสั่งซื้อวัตถุดิบในสายการผลิตของตนเอง การควบคุมการผลิต การลดต้นทุนการผลิต
    จนถึงการส่งมอบสินค้า เพื่อให้เกิดกำไรสูงสุดในแต่ละกลุ่มย่อย ๆ ของตนเองเป็นต้น
    ในขณะที่บริษัทได้กำหนดมาตรฐานการวัดผลงานและกำหนดผลตอบแทนที่ชัดเจนสำหรับหน่วยงานย่อย
    ๆ ดังกล่าว
    ทำให้เกิดสภาพคล่องในการดำเนินงานและเสริมสร้างประสิทธิภาพในการบริหารงานอย่างเห็นได้ชัด
    (A merit based reward system)

    3.  โครงสร้างรายได้จากการขายของบริษัทและบริษัทย่อย

  โครงสร้างรายได้จากการประกอบธุรกิจแยกตามประเภทผลิตภัณฑ์ เป็นดังนี้

  ---------------------- ------------------------------ ---------- ---------- -------- ---------- -------- ---------- --------
                                                                   งบรวม               งบรวม               งบรวม      

                         ประเภทธุรกิจ                     ผู้ผลิต       2548                2549                2550       

                                                                   ล้านบาท     %        ล้านบาท     %        ล้านบาท     %

  ในประเทศ                                                                                                             

                         ชิ้นส่วนเครื่องปรับอากาศรถยนต์        บริษัท       335.00     26.28    365.24     18.01    427.40     16.26

                         ชิ้นส่วนเครื่องปรับอากาศภายในอาคาร   บริษัท และ   759.09     59.56    1,228.90   60.61    1,572.22   59.82
                                                        SPEC                                                          

                         ชิ่นส่วนคอมเพรสเซอร์               SPEC       151.32     11.87    181.53     8.95     247.09     9.40

                         โลหะขึ้นรูป                       SPEC       29.09      2.28     222.28     10.96    260.38     9.91

                         การผลิตเครื่องปรับอากาศ            บริษัท และ   -          -        -          -        64.36      2.45
                                                        SPEC                                                          

                         เครื่องถนอมอาหารแช่แข็งและอื่น ๆ     FTM,       -          -        29.56      1.46     56.79      2.16
                                                        Fengxing                                                      

                                                                                                                       

  รวม                                                              1274.50    100.00   2027.51    100.00   2,628.24   100.00

  ต่างประเทศ                                                                                                            

                         ชิ้นส่วนเครื่องปรับอากาศรถยนต์        บริษัท       0.19       7.01     0.08       1.03     1.14       -

                         ชิ้นส่วนเครื่องปรับอากาศภายในอาคาร   บริษัท และ   -          -        -          -        0.09       0.11
                                                        SPEC                                                          

                         ชิ่นส่วนคอมเพรสเซอร์               SPEC       -          -        -          -        -          -

                         โลหะขึ้นรูป                       SPEC       2.52       92.99    7.68       98.97    5.90       7.05

                         การผลิตเครื่องปรับอากาศ            บริษัท และ   -          -        -          -        76.60      91.48
                                                        SPEC                                                          

                         เครื่องถนอมอาหารแช่แข็งและอื่น ๆ     FTM,       -          -        -          -        -          -
                                                        Fengxing                                                      

                                                                                                                       

  รวม                                                              2.71       100.00   7.76       100.00   83.73      100.00

  ในประเทศและต่างประเทศ                                                                                                 

                         ชิ้นส่วนเครื่องปรับอากาศรถยนต์        บริษัท       335.19     26.24    365.32     17.95    428.54     15.80

                         ชิ้นส่วนเครื่องปรับอากาศภายในอาคาร   บริษัท และ   759.09     59.43    1,228.90   60.38    1,572.31   57.98
                                                        SPEC                                                          

                         ชิ่นส่วนคอมเพรสเซอร์               SPEC       151.32     11.85    181.53     8.92     247.09     9.11

                         โลหะขึ้นรูป                       SPEC       31.61      2.47     229.96     11.30    266.28     9.82

                         การผลิตเครื่องปรับอากาศ            บริษัท และ   -          -        -          -        140.96     5.20
                                                        SPEC                                                          

                         เครื่องถนอมอาหารแช่แข็งและอื่น ๆ     FTM,       -          -        29.56      1.45     56.79      2.09
                                                        Fengxing                                                      

                                                                                                                       

  รวมรายได้จากการขาย                                                1,277.21   100.00   2,035.27   100.00   2,711.97   100.00
  ---------------------- ------------------------------ ---------- ---------- -------- ---------- -------- ---------- --------

  ในช่วง 2-3 ปี ที่ผ่านมารายได้ส่วนใหญ่มาจากกลุ่มธุรกิจชิ้นส่วนเครื่องปรับอากาศภายในอาคาร
  ซึ่งมีสัดส่วนโดยเติบโตขึ้นจากร้อยละ 58 ในปี 2547 เป็นร้อยละ 63 ในปี 2550
  เป็นผลมาจากกลยุทธ์ของบริษัท ในการเพิ่มมูลค่าของสินค้าของบริษัท
  โดยบริษัทได้ริเริ่มผลิตชิ้นส่วนเครื่องปรับอากาศแบบเป็นชุดให้ลูกค้า
  และลูกค้าผู้ผลิตเครื่องปรับอากาศชั้นนำ ได้แก่ York, Fujitsu, Mitsubishi
  ได้ยกเลิกสายการผลิตชิ้นส่วนท่อทองแดงของตนเอง
  และมอบสายการผลิตชิ้นส่วนท่อโลหะให้บริษัทผลิตแทน ในขณะที่บริษัทได้จำหน่ายสินค้าใหม่ คือ
  Insulation Pipe Kit ซึ่งเป็นสินค้าท่อทองแดงประเภทหนึ่ง
  ให้แก่ผู้ผลิตเครื่องปรับอากาศหลายราย นอกจากนี้
  บริษัทยังได้เริ่มต้นจำหน่ายท่อทองแดงแบบเป็นชุดให้แก่ลูกค้าสัญชาติเกาหลี คือ LG ด้วย
  เป็นผลให้รายได้จากกลุ่มธุรกิจชิ้นส่วนเครื่องปรับอากาศภายในอาคารมีการเติบโตอย่างต่อเนื่องตั้งแต่ปี
  2547 เป็นต้นมา ในขณะที่รายได้จากการรับจ้างผลิตเครื่องปรับอากาศ (OEM)
  ซึ่งเริ่มดำเนินงานในปี 2550 มีรายได้จำนวน 122 ล้านบาท (รายละเอียดตามส่วนที่ 2 ข้อ 12
  ฐานะการเงินและผลการดำเนินงาน)

  เป้าหมายการดำเนินธุรกิจ

  บริษัทมีเป้าหมายที่จะเป็นผู้รับจ้างผลิตเครื่องปรับอากาศภายในอาคารที่ครบวงจร
  และขยายฐานลูกค้าไปยังเจ้าของแบรนด์สัญชาติต่าง ๆ เพิ่มขึ้น
  โดยคาดว่ารายได้จากการรับจ้างผลิตเครื่องปรับอากาศภายในอาคาร (OEM)
  จะเพิ่มขึ้นในอนาคต นอกจากนี้
  บริษัทยังมีเป้าหมายในการลดต้นทุนการผลิตโดยขยายการดำเนินธุรกิจไปยังธุรกิจที่เกี่ยวข้อง
  อาทิเช่น การร่วมทุนกับพันธมิตรทางธุรกิจ
  ซึ่งในปัจจุบันบริษัทได้ดำเนินการร่วมทุนกับพันธมิตรจากประเทศเกาหลีเพื่อลงทุนในบริษัท เอส
  เอ็น ซี ซังวู จำกัด และการร่วมทุนกับพันธมิตรจากประเทศญี่ปุ่นเพื่อลงทุนในบริษัท เอส เอ็น ซี
  แซนเทค จำกัด หรือการเป็นพันธมิตรกับ Pyongsan Corporation
  เพื่อรองรับการขยายตัวธุรกิจของบริษัทและเตรียมความพร้อมในการเป็นผู้ผลิตเครื่องปรับอากาศที่ครบวงจร
  นอกจากนี้บริษัทอาจร่วมทุนกับกลุ่มพันธมิตรอื่น ๆ หรือ ซื้อกิจการอื่นทั้งในประเทศและต่างประเทศ
  อาทิเช่น การดำเนินการซื้อเครื่องจักรหรือสายการผลิต
  เพื่อให้มีประเภทผลิตภัณฑ์ครอบคลุมต่อความต้องการของลูกค้า
  โดยอาศัยการได้เปรียบของกลุ่มบริษัททางด้านการใช้กำลังการผลิตเพื่อก่อให้เกิดการประหยัดจากขนาดของการผลิตให้สูงที่สุด
  (Economy of Scale)
  การควบคุมต้นทุนการผลิตและค่าใช้จ่ายในการผลิตได้อย่างมีประสิทธิภาพ